section_heading: Organiziranje političkih stranaka
paragraph_text: Godine 1898. u Mostaru je počeo izlaziti pravaški list Osvit, koji je podržavao politiku Čiste stranke prava. Političke stavove pravaša podržavao je i sarajevski nadbiskup Josip Stadler. On je 1906. u Sarajevu pokrenuo list Hrvatski dnevnik, a oko sebe je okupio mnoge vodeće hrvatske političare toga doba. No među Hrvatima bilo je mnogo onih koji su željeli politiku neovisnu o Crkvi i prema kojima je bilo neprimjereno da najviši crkveni dostojanstvenik bude ujedno i politički vođa. Stoga je 1907. utemeljena Hrvatska narodna zajednica u kojoj je dio članova bio i muslimanske vjeroispovijesti.